钦定古今图书集成/理学汇编/文学典/第046卷 > 薛寘
## 钦定古今图书集成/理学汇编/文学典/第046卷 > 薛寘

按《周书》本传，“寘，河东汾阴人也。祖遵彦，魏平远将军、
河东郡守、安邑侯。父乂，尚书吏部郎、清河、广平二郡
守。寘幼览篇籍，好属文。年未弱冠，为州主簿、郡功曹。
起家奉朝请，稍迁左将军、大中大夫。从魏孝武西迁，
封郃阳县子，邑四百户，进号中军将军。魏废帝元年，
领著作佐郎，修国史。寻拜中书侍郎，修起居注。迁中”
书令、车骑大将军、仪同三司。燕公于谨征江陵，以寘
为司录，军中谋略，寘并参之。江陵平，进爵为伯，增邑
五百户。朝廷方改物创制，欲行《周礼》，乃令寘与小宗
伯卢辨斟酌古今，共详定之。六官建，授内史下大夫。
孝闵帝践祚，进爵为侯，增邑五百户，转御正中大夫。
时前中书监卢柔学业优深，文藻华赡，而寘与之方
驾，故世号曰“卢、薛”焉。久之，进位骠骑大将军、开府仪
同三司，出为浙州刺史，卒于位。吏民哀惜之。赠虞州
刺史，谥曰理。所著文笔二十馀卷，行于世。又撰《西京
记》三卷，引据该洽，世称其博闻焉。寘性至孝，虽年齿
已衰，职务繁广，至于温凊之礼，朝夕无违。当时以此
称之。子明嗣。大象末，仪同大将军、清水郡守。